Vruntliken grot unde allent, dat ik vormach, mit begeringe alles gudes. Juwen ersammicheyt begere ik to wetende werden, ersammen gude vrundes, alse van der manslachtinge willen, dar ik juwe ersammicheit tovoren umme gescreven hebben, de hir van den juwen geschen is, Gode sy id geklaget, alse id der ganczen stad to Abo witliken is, dat Evert Bokel, juwer stad to Revel borgerssone, densulven schaden gedan hefft. Hirumme bidde ik jwe ersamicheit mit ganzen vlite, dat gy id so bestellen, dat my mach recht weddervaren van demesulven Evert Bokel umme dersulven saken willen, de eme hir togelecht is. Weret sake, dat he sik mit loghene* entledigen wolde unde dar nen to seggen wolden, so dot wol unde latet en her to Abo komen unde sik der saken hir mit rechte entledigen. Ik wil en leyden unde veyligen, vry unde ungehindert her unde wedder in syn egen beho[l]t to komende, sunder alle valsch unde argelist, her sy recht edder unrecht. Ersammen leven vrundes. Weret sake dat he des nicht don en wolde unde gy my darover nicht richten willen, so scholen gy dat weten, dat ik id wil klagen Gode unde allen guden luden, beyde bynne unde butend ryken, unde wil myn recht soken, wor unde in welkerleye mate dat ik dat bekomen mach. Hirmede bevele ik jw Gode. Gescreven to Abo des donredages vor unser vrouwe dage nativitatis, under mynen ingesegele. Hinrik Bidz, riddere unde hovetman des slottes to Abo. Adress: Den ersammen wisen unde vorsichtigen luden, borgermesteren unde ratmannen der stad to Revell, dandum.